钦定古今图书集成/明伦汇编/人事典/第061卷 > 《行路难》唐·卢照邻
## 钦定古今图书集成/明伦汇编/人事典/第061卷 > 《行路难》唐·卢照邻

“君不见长安城北渭桥边，枯木横槎卧古田。昔日含
红复含紫，当时留雾亦留烟。春景春风花似雪，香车
玉舆恒阗咽。若个游人不竞攀，若个娼家不来折。娼
家宝袜蛟龙帔，公子银鞍千万骑。黄莺一一向花娇，
青鸟双双将子戏。千尺长条万尺枝，月桂星榆相蔽
亏。珊瑚叶上鸳鸯鸟，凤凰巢里雏鹓儿。巢空枝折凤
归去，条枯叶落任风吹。一朝憔悴无人问，万古摧残
君讵知。人生贵贱无终始，倏忽须臾难久恃。谁家能
驻西山日，谁家能堰东流水。汉家陵树满秦川，行来
行去尽哀怜。自昔公卿二千石，咸拟荣华一万年。不
见朱唇将玉貌，唯闻青棘与黄泉。金貂有时须换酒，
玉麈恒摇莫计钱。寄言坐客神仙署”，一生一死交情
处。苍龙阙下君不留，白鹤山头我应去。云间海上邈
难期，赤心会合在何时。但愿尧年一百万，长作巢由
也不辞。